'7de Laan' hier om te bly | Maroela Media
Rosa-Marie Erasmus, 7de Laan-woordvoerder, het Maandag aan Maroela Media bevestig dat die sepie nié tydelik van die kassie afgehaal gaan word nie.
Maroela Media het vroeër berig die sepie sou moontlik nie na die kassie terugkeer nie omdat die SAUK, wat die opdraggewer van die program is, glo al vir langer as twee en 'n half maande sloer om kontrakte te finaliseer.
"Ons het die kontrakte oor die naweek ontvang, en die finale, ondertekende kontrakte is Maandag teruggestuur na die SAUK," het sy gesê.
Erasmus meen aanhangers én personeel is behoorlik in hul noppies dat die SAUK die kontrakte net betyds afgehandel het. "Ons het die afgelope paar dae 'n paar oproepe van mense gekry wat vra of ons nou finaal 7de Laan gaan beëindig, en dat ons dit asseblief nie aan hulle moet doen nie. Ons is dus baie bly om die goeie nuus met kykers te deel.
"Die personeel is ook baie dankbaar hieroor. Wanneer jy hoor dat jy wel jou salaris gaan kry, is dit voorwaar goeie nuus," het sy bygevoeg.
Vir meer inligting, besoek 7de Laan se Facebook-blad.
Dis nou goeie nuus. 'n Klompie akteurs wat hul regtig goed van hulle taak kwyt. Hou so aan!
Maroela sorg altyd vir ongelooflike nuus! Moeilik om te glo maar hier is dit swart op wit!
Dit mag vreemd wees maar as Maroela so sê dan gaan ek nie stry daaroor want dan is dit seker werklik so dat daar mense is wat bly is dat 7de Laan bly.
Agge nee wat n teleurstelling. Gelukkig het ek n keuse om nie te kyk nie.
Ek dink die sabc is niks te vertroue nie.Ek hoop maar die mense word regtig betaal . . . Ons het 7de laan in 2008 ophou kyk so wat gebeur met die program of sy mense aan die einde van die dag skeel ons niks.